vugge til vugge
Vugge til vugge er et udtryk, der bruges i forbindelse med produkters livscyklus. Det er et designparadigme med tilknyttede guidelines og vurderingsværktøjer udviklet af den tyske kemiker Michael Braungart og den amerikanske arkitekt William McDonough.
Visionen er, at produkter ikke bliver til affald, når de er udtjente, men i stedet danner udgangspunktet for nye produkter. Dette er afspejlet i navnet, der bygger videre på livscyklusvurderingens ”vugge til grav” men understreger, at der ikke skal være nogen ”grav”. Når produktets liv afsluttes, skal det danne vuggen for et nyt produkt.